**Pamela Geller** (Hewlett Harbor, 14. 6. 1958. – ), američka novinarka i teoretičarka zavjere, najpoznatija kao anti-islamska, konzervativna i neocionistička aktivistkinja.

Biografija
----------

Geller je rođena 1958. u naselju Hewlett Harbor na Long Islandu, u konzervativnoj jevrejskoj porodici. Bila je treća od četiri kćeri Reubena i Lillian Geller. Mladost je provela radeći sa svojim ocem u tvornici tekstila, šivajući uzorke jakni i hlača za kupce. Zbog kontakta s brojnim hispanoameričkim mušterijama, tokom ovog perioda svladala je španski jezik. Nakon što je završila srednju školu Lynbrook, upisala se na Univerzitet Hofstra, no odustala je od studija. Kasnih 1980-ih radila je za *New York Daily News* kao financijski analitičar.

Prema vlastitim riječima, Geller se političkim aktivizmom počela baviti nakon napada 11. septembra 2001. godine. U februaru 2005. pokrenula je blog *Atlas Shrugs* (nazvan po romanu konzervativne spisateljice Ayn Rand) na kojem je pisala o brojnim političkim pitanjima, ali najviše o islamu, "muslimanskom ludilu" i njihovim navodnim težnjama za "kontrolom svijeta". Također, počela je postavljati i video uratke na *YouTube* u kojima pozdravlja iz Izraela s porukama "borbe za slobodni svijet", slavi američki vojni intervencionizam na Bliskom Istoku i izražava potporu republikanskim predsjedničkim kandidatima. Neposredno uoči predsjedničkih izbora 2008. godine, demokratskog kandidata Baracka Obamu nazvala je "antikristom" i podržala je teorije zavjere da je "prikriveni musliman". Iako je negirala da mrzi muslimane, Geller se počela pozivati i na razne druge konspiracijske teorije, uključujući revizionistički koncept "zimijstva" od Bat Ye'or. Također, izrugivala se muslimanskim nošnjama, izjednačavala islam s nacizmom i izjavljivala da "islam nije religija mira već religija ugnjetavanja, kontrole i ubijanja". U septembru 2009. godine, Geller je tražila da kontra-prosvjednici nasilno obustave molitvu mirovnog skupa "Dana islamskog jedinstva" (engl. ).

Veliku popularnost Geller je stekla 2010. kada se istaknula kao jedna od vodećih protivnika gradnje džamije Park51 u New Yorku, nazivajući ju "čudovišnom džamijom" i odrazom "islamske dominacije i ekspanzionizma". Feisala Abdula Raufa, sufijskog imama i zagovornika dijaloga religija, prozivala je za "veze s terorizmom". U aprilu 2010. godine Gellerin blog *Atlas Shrugs* zabilježio je 180.000 posjetitelja, u maju je brojka porasla na 200.000, dok je u junu skočila na čak 880.000 pregleda. Godinu ranije Geller se udružila s Robertom Spencerom i osnovala "Zaustavimo islamizaciju Amerike" (engl. , SIOA). Spencera, kojeg stručnjaci islamskih studija nazivaju šarlatanom i ekstremistom, Geller je nazvala "vodećim glasom učenosti i razuma u svijetu sumanutih", a njegov propagandni blog *Jihad Watch* opisala je "najinformativnijim web-sajtom o islamu". Dvojac je 2010. objavio i knjigu *Postameričko predsjedništvo: Rat Obamine administracije protiv Amerike* (engl. ), tobože vodič protiv "jezivog šerijata" u američkim školama, gradovima, vladi i ekonomiji. SIOA je 2010. dobila i ogranak "Zaustavimo islamizaciju Evrope" (engl. , SIOE), koji se 2011. stopio s originalom u organizaciju "Zaustavimo islamizaciju nacija" (engl. , SION). Tokom ovog perioda, Geller je radila i kao savjetnica Franka Gaffneyja. Najvećim sponzorom njenog bloga navodi se Zaklada Fairbrook koju vode jevrejski desničari Aubrey Chernick i njegova žena Joyce.

Ranih 2010-ih Geller je ostvarila suradnju s raznim ultradesničarskim individuama i organizacijama u Evropi, uključujući rasiste i fašiste. Među njima su južnoafrički rasisti, pristaše Slobodana Miloševića, zatim Geert Wilders kojeg je nazivala "herojem" i njenim "idealnim čovjekom", kao i Engleska obrambena liga (EDL). Prilikom protesta EDL-a ispred britanskog Doma lordova, Geller je izrazila žaljenje što nije s njima jer "dijeli njihove ciljeve". Elenu Kagan, jevrejsku sutkinju Vrhovnog suda, optuživala je da slijedi nacističku ideologiju. Nakon što su u julu 2011. masovni mediji izvijestili o napadu u Norveškoj, Geller je na svom blogu postavila članak s naslovom "Džihad u Norveškoj?". Međutim, nakon što se uspostavilo da je počinitelj Anders Behring Breivik, ultradesničarski kršćanski ekstremist koji je Gellerin obožavatelj i u svom manifestu citira njen blog više od 250 puta u 12 odlomaka, Geller je objavila novi članak u kojem stoji da "ne možete ignorirati posljedice ignoriranja džihada". Nove Gellerine objave o masakru bile su popraćene snimkama marša pristaša Hamasa u Oslu dvije godine ranije, odnosno konspiracijskim člankom u kojem stoji da su "svi norveški silovatelji u posljednih pet godina muslimani". Ubrzo nakon toga, Geller je tvrdila da je omladinski kamp na Utøyi zapravio bio "antisemitski centar za indoktrinaciju", da su djeca tamo "vježbala proislamske vojne vježbe" i da su prema fotografijama "svi evidentno bliskoistočnog ili miješanog, a ne norveškog porijekla". Četiri godine prije napada, Geller je objavila članak u kojem se nepotkrijepljeno tvrdi da su "50% stanovnika Osla muslimani" i da "samo čekaju na muslimanski napad na Izrael", nakon kojeg će "udariti na sve nemuslimane diljem svijeta".

Godine 2014. Geller je pokrenula kampanju plakata na američkim autobusima na kojima stoji da je "antisemitizam duboko ukorijenjen u Kuranu". Ovaj vid aktivizma oštro je kritiziran od strane Antidifamacijske lige (ADL), jevrejske organizacije koja zastupa interese Izraela. U raportima ADL-a navodi se da proizraelski stav ne implicira i islamofobiju, te da se podrška Izraelu ne može graditi na islamofobnim i arabofobnim stereotipovima. ADL također navodi da je Geller etiketirala brojne protivničke pojedince i organizacije kao "dio islamske zavjere" i "nacističkim kolaboratorima".

Opus
----

* *The Post-American Presidency: The Obama Administration's War on America* (koautor: Robert Spencer), New York: Simon & Schuster, 2010, ISBN 9781439189306
* *Stop the Islamization of America: A Practical Guide for the Resistance*, Washington, D.C.: WND Books, 2011, ISBN 9781936488360
* *Freedom or Submission: On the Dangers of Islamic Extremism & American Complacency*, 2013, ISBN 9781614646013

Izvori
------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32  (`en`) Lean, Nathan (2012). *The Islamophobia Industry: How the Right Manufactures Fear of Muslims*. London; New York: Pluto Press; Palgrave Macmillan. str. 42-45, 61-62, 117, 124-125, 163, 165-166. i 169. ISBN 9780745332536. OCLC 809781135.
2. 1 2 3 4 5  (`en`) Iftikhar, Arsalan (2016). *Scapegoats: How Islamophobia Helps Our Enemies and Threatens Our Freedoms*. New York: Hot Books. ISBN 9781510705753. OCLC 914218971.
3. 1 2 3 4 5 6  (`en`) Steinback, Robert (17. 6. 2011). „The Anti-Muslim Inner Circle". Montgomery, Alabama: Southern Poverty Law Center (SPLC). Pristupljeno 17. 7. 2016.
4. ↑  (`en`) ADL (19. 9. 2012). „Stop Islamization of America (SIOA)". New York: Anti-Defamation League (ADL). Pristupljeno 17. 7. 2016.
5. 1 2 3 4  (`en`) ADL (21. 5. 2014). „ADL Deplores Hitler Imagery, Anti-Muslim Rhetoric in Latest Bus Ads". New York: Anti-Defamation League (ADL). Pristupljeno 17. 7. 2016.

Vanjske veze
------------

***Pamela Geller*** na Wikimedijinoj ostavi

* (`en`) Službene stranice Pamele Geller